  Анжелика Тихонова корреспондент Терроризмлы пумитъяськонъя ватсаса амалъёс ужалозы Удмуртиын Выль ар шулдыръяськонъёс дыръя. Со сярысь веразы кужымо ёзэсъёсысь ӧнерчиос но муниципал кылдытэтъёслэн тӧрооссы терроризмлы пумитъяськонъя ӧрилэн 22-тӥ толсуре ортчем кенешоназ. Отчы элькунлэн тӧроез но пыриськиз. «Асьмеос ваньмы валаны кулэ, туж сак луоно шуыса. Ялан тодамы возьыны кулэ - эрикрадъёсты утись ёзъёс но вань тӧрлык ёзэсъёс огазьын ужаса гинэ асьмеос калыкмес кышкытлыклэсь утьыны быгатом. Курисько тӥледыз гань-гань кариськытэк ужаны но вань кулэ луись, озьы ик ватсаса амалъёсты кутыны», — пусйиз Александр Соловьёв отчётъёс бере. Озьы ик 2016-тӥ арын ужамлы йылпумъянъёс лэсьтэмын вал. Со дыр ӵоже улосвылын 2 сюрс 500-лэсь ятыр эскеронъёс ортчытӥзы. Соослы йылпумъянъёсъя административной кылкутон улэ кыскизы 122 кивалтӥсьёсты, кышкытлык вайыны быгатӥсь учыръёсты но мугъёсты палэнтонъя 20 ӵектонъёс, 11 алонъёс но 600-лэсь трос косонъёс юнматэмын. Синазькыль карон яке пумитъяськон мылкыд сётӥсь веранъёсты интернет пыр вӧлмытон учыръёсъя эрикрадэз утись ёзъёс ар ӵоже 4 уголовной ужъёс ӝутӥзы. «ВКонтакте» мерлыко вотэсысь экстремизм мылкыдо материалъёсты лэсьтонъя но вӧлмытонъя 9 учыръёсты но эшшо 3 учыръёсты Россиысь административной йыружъёс сярысь Кодекслэн 20-тӥ ёзэтэзлэн 3-тӥ люкетэз улэ шедисьёссэ («нацистъёслэсь арбериоссэс яке тодметлыксэс, экстремистъёслэн огазеяськонъёслэсь арбериоссэс но тодметлыксэс вӧлмытон яке калыкын возьматон»). Административной кылкутон улэ элькунын улӥсь 11 мурт кыскемын. Элькун кивалтӥсьлэн верамезъя, 2017-тӥ арлы огез валтӥсь ужпум — терроризмлы пумитъяськонъя мер рекламаез дунтэк возьматон понна кинотеатръёслэн кузёосынызы огкыл шедьтон. Тегъёс: Ижкар Терроризм Удмуртия АлександрСоловьёв Мерлык  